”Ihan hirveän vakava paikka” – Sote-budjetti ylittymässä 50 miljoonalla

TALOUS Tampereen sosiaali- ja terveysmenojen budjetti on ylittymässä liki 50 miljoonalla eurolla. Apulaispormestari Johanna Loukaskorven mukaan euroja ei tehostamalla kiinni kiritä. Budjetin pohjan pitää olla kunnossa.

Johanna Loukaskorven mukaan tämän vuoden sote-budjetin hurjaa ylitystä ei enää kiritä kiinni. Petteri Mäkinen

Petteri Mäkinen

Apulaispormestari Johanna Loukaskorven (sd.) mukaan Tampereen sote-budjetin tilannetta ei kannata turhaan kaunistella.

– Ihan hirveän vakava paikka ja äärimmäisen huolestuttavaa, kommentoi Loukaskorpi tälle vuodelle ennustettua 50 miljoonan euron ylitystä.

Alunperin ylitysvaaraksi arvioitiin 25–30 miljoonaa. Sote-budjettien korjailu on Tampereella perinne, mutta nyt ylityksen suuruus on ollut liki järkytys

Ylityksistä yli 20 miljoonaa selittyy erikoissairaanhoidon tilauksen ylittymisellä. Apulaispormestari muistuttaa, että tästä kymmenen miljoonaa sisältyi viime vuonna tehtyyn 30 miljoonan lisäbudjettiin, joka ei tämän vuoden talousarviopohjaan mahtunut.

Loukaskorven mukaan kasvaneissa erikoissairaanhoidon kustannuksissa näkyy muun muassa poikkeuksellisen ärhäkkä ja pitkä influenssaepidemia ja alkuvuoden jatkohoitokriisi, jolloin erikoissairaanhoidon asiakkaita ei saatu riittävän nopeasti siirrettyä halvemmille perusterveydenhoidon paikoille.

– Tampere kasvoi viime vuonna 3 700 asukkaalla ja meillä on entistä enemmän yli 75-vuotiaita eli erikoissairaanhoidon tarve on lisääntynyt. Ihmisiä tulee nyt erikoissairaanhoitoon ikkunoista ja ovista.

Loppu sote-menojen kasvusta kertyy tasaisesti muun muassa lasten ja nuorten sekä ikäihmisten palveluista.

Loukaskorpi myöntää vastuunsa sote-kokonaisuudesta vastaavana apulaispormestarina, mutta koko lastia hän ei suostu niskaansa ottamaan.

– En minä tätä kokonaan kontolleni ota. Asiat ovat olleet tiedossa. Eniten olen huolissani kuntalaisten palveluista.

Jo työn alla olevassa ensi vuoden budjetissa uudet palvelut ovat pannassa. Teossa on myös listaus siitä, mitä ei-lakisääteisiä palveluja Tampereen kaupungilla tällä hetkellä on.

– Voidaan keskustella siitä, pitääkö niistä luopua tai tiukentaa kriteerejä. Koko ajan tehdään toimenpiteitä, mutta mikään niistä ei riitä 50 miljoonan euron ylitysuhan taklaamiseen.

Loukaskorven mukaan sote-budjetoinnin ja alijäämien erotusta on turhaa haikailla kurovansa umpeen toimintaa tehostamalla. Palvelujen karsiminenkaan ei ole ratkaisu, koska valtaosa palveluista on lakisääteisiä.

– Tämä on valtuustolle arvokeskustelun paikka. Ensi vuonna budjetin pohjan pitää olla kunnossa. Ainoa inhimillinen ratkaisu on tässä tilanteessa veronkorotus.

Apulaispormestarin mukaan sotekriisin hyvä puoli on se, että asiat ja niiden syyt nousevat yleiseen keskusteluun.

– Ensimmäisen kerran pitkään aikaan sote-menot herättävät huolta ja keskustelua. Vihdoinkin herätään todellisuuteen. Se on pieni lohtu.